Къэбэрдей-Балъкъэрым къыщызэрагъэпэщ езым и индустриальнэ паркхэр
«Къэбэрдей-Балъкъэр Республикэм и индустриальнэ (промышленность) паркхэм я Iуэху-кIэ» законопроектыр КъБР-м и Правительствэм зэхилъхьэри, хэплъэн папщIэ республикэм и хабзэгъэув IэнатIэм хуигъэхьащ.
ИджыпстукIэ Къэбэрдей-Балъкъэрым щагъэзащIэ е щагъэзэщIэну хущIокъу инвестицэ проект 50-м щIигъу. Ахэр ехьэлIащ химие, ерыскъы промышленностым, энергетикэм, транспортым, связым, мэкъумэш хозяйствэм, туризмэм икIи сом триллион 1,2-рэ текIуэдэнущ. Нэхъ мыхьэнэшхуэ зиIэхэм ящыщщ Тырныауз щыIэ бгы-щагъэбатэ комбинатым вольфрамрэ молибденрэ къыщыщIэхыныр зэтегъэувэжыныр, налмэс Iэмэпсымэхэр къыщIэгъэкIынымкIэ Тэрч комбинатыр къэгъэщIэрэщIэжыныр, «Севкаврентген-Д» компанием томографхэр щызэпкъралъхьэу зэтеухуэныр, илъэсым газосиликат блок мини 122-рэ сэху гъэсауэ тонн мин 40-рэ къыщалэжьыну заводхэр зэфIэгъэувэныр.
Къаудыгъу Заур.
